Picibanil-hoito

Sinulle on varattu imusuoniepämuodostuman hoitotoimenpide eli Picibanil-hoito, jossa epämuodostuma (malformaatio) tyhjennetään neulan kautta ja tilalle ruiskutetaan penisilliinillä heikennettyjä streptokokkibakteereja sisältävää ainetta (Picibanil). Tarkoitus on aiheuttaa malformaatioon tulehdus, joka ”kuivattaa” malformaation seinämän.

Toimenpide tehdään tavallisimmin ultraääniohjauksessa, mutta myös läpivalaisua saatetaan tarvita. Silloin käytetään röntgensäteitä ja jodivarjoainetta.

Toimenpiteeseen valmistautuminen

Pyydämme sinua olemaan syömättä, juomatta ja tupakoimatta kuusi (6) tuntia ennen toimenpidettä. Säännölliseen käyttöön määrätyt lääkkeet voit ottaa toimenpideaamuna pienen vesimäärän kanssa.

Toimenpiteen suorittaminen

Toimenpide tehdään joko hereillä tai yleisanestesiassa, toimenpidelääkäri päättää asiasta tapauskohtaisesti. Hoitotoimenpide kokonaisuudessaan kestää 1–2 tuntia. Jos sinut nukutetaan, anestesialääkäri ja –hoitaja aloittavat anestesian ennen hoitotoimenpidettä sekä tarkkailevat vointiasi ja lääkitsevät sinua toimenpiteen ajan.

Röntgenlääkäri tarkistaa ultraäänellä kohteen näkyvyyden, jonka jälkeen röntgenhoitaja desinfioi alueen ja tekee steriilit peittelyt. Röntgenlääkäri vie neulan ultraääniohjauksessa hoidettavaan nesteonteloon, tyhjentää sen ja laittaa tilalle Picibanil- skleroterapia-ainetta. Lopuksi röntgenlääkäri vielä tarkistaa hoidetun alueen ultraäänellä.

Toimenpiteen jälkeen huomioitavaa

Jos sinut on nukutettu tai lääkitty, sinun vointiasi tarkkaillaan heräämössä muutaman tunnin ajan ja sen jälkeen osastolla vähintään seuraavaan päivään. Muussa tapauksessa pääset toimenpiteen jälkeen vuodeosastolle, josta sinut kotiutetaan vuodeosaston lääkärin ohjeen mukaan.

Hoidettu alue turpoaa ja muuttuu kovaksi ja kiinteäksi heti hoidon jälkeen. Myös kuumetta voi esiintyä.

**HUOMIOI että tulehduskipulääkkeitä ei saa käyttää, mutta esimerkiksi parasetamolin käyttö on sallittua. Turvotus laskee vähitellen noin kuukauden kuluessa.**

Hoito voidaan toistaa, jos hoitotulos ei ole tyydyttävä.

Yhteystiedot

Tarkista yhteystiedot [www.oys.fi](http://www.oys.fi)

Tiedustelut arkisin p. (08) 315 3290 tai 040 134 4315 klo 8–15

Lääkitykseen, esivalmisteluihin tai vuodeosastolla oloon liittyvissä asioissa, ota yhteyttä toimenpideajan antaneeseen yksikköön (poliklinikka, vuodeosasto). Puhelinnumero on ajanvarauskirjeessä.